Címlap ›› Hírek ›› Nincs pénz bemutatni a 3 milliárddal támogatott magyar filmeket
Egy a Blikk által megkérdezett szakértő szerint az ok, amiért a filmeket – többek között az áprilisra beharangozott Argo 2-t, a nagy nevekkel (Törőcsik Mari, Csákányi Eszter, Ónodi Eszter) teli Swinget vagy a Gryllus Dorka és Simon Kornél főszereplésével készült Víkend című thrillert – azért nem tudják bemutatni, mert nincs rá elég marketingköltség.
– Egy-egy filmnek a reklámozására és bevezetésére minimum öt-hatmillió forint kell. Általában a filmesek a gyártásra kapnak támogatást, de mivel az utóbbi időben finoman szólva sem volt jó a magyar filmek renoméja, nehezen lehet rájuk szponzortámogatást kérni. Ráadásul április után egészen őszig már nem szoktak filmbemutatót tartani, így több hónapig állhatnak a filmek a dobozban – elemezte a helyzetet egy bennfentes, aki szerint nagyon szép gondolat, hogy a magyar filmek népszerűsítésére reklámfilmet forgattatnak Antal Nimróddal, de miközben június közepéig közel ötven darab külföldi filmet mutatnak be a hazai mozik, addig egy magyart sem.
Pedig ha a legkevesebb ötmillióval számolunk, akkor is mindössze 60 millió forint lenne a dobozban álló 12 mozifilm reklámozása, amely töredéke az elkészítésükre adott több százmilliós támogatásoknak. Pár hete az Átlátszó nevű internetes oldal írta meg, hogy a 2014-es Berlinale Filmfesztiválon jelen volt az Andy Vajna-féle Magyar Nemzeti Filmalap, hogy reklámozzák az új magyar filmeket, ami összesen 13,8 millió forintba került, miközben magyar film nem is indult a fesztivál fő versenyében. Ennyiből legalább két produkciót be is lehetett volna mutatni Magyarországon.
– A mozik alkotói és forgalmazói döntik el, mikor mutatják be filmjeiket, ez nem a filmalapon múlik – árulta el Havas Ágnes, a Magyar Nemzeti Filmalap vezetője, aki hozzátette, van lehetőség segítséget kérni tőlük.
– Folyamatosan lehet pályázni filmforgalmazási és marketingtámogatásért. Ez visszatérítendő támogatás, és nincs meghatározva az összeghatár - tette hozzá a Havas.
Árpa Attila nagysikerű mozijának második része is kész, de nem tudják bemutatni
Úgy tűnik, az alkotók ezt mégsem veszik igénybe, hiszen visszatérítendő támogatásról van szó. Magyarán, ha nem találnak szponzort a bemutatáshoz, végül saját zsebből kell majd törleszteniük a filmalap felé.